Parlement oorweeg ander platforms ná porno-skok | Maroela Media
Die parlement se inligtingstegnologie-afdeling het opdrag gekry om dadelik ander virtuele platforms as Zoom voor te stel vir virtuele sittings van portefeuljekomitees nadat Donderdagoggend se vergadering van die parlement se programkomitee deur vertonings van pornografie en die skree van kru taal gekaap is.
Die programkomitee staan onder voorsitterskap van die speaker van die Nasionale Vergadering, Thandi Modise, en word bygewoon deur alle politieke partye se hoofswepe asook amptenare van die parlement.
Zoom laat enigiemand wat inskakel wel toe om deel te neem aan die gesprek, asook visuele aanbiedings (gewoonlik onder meer professionele PowerPoint-toeligtings) aan die res van die deelnemers te maak.
Die veiligheidsfaktor is gewoonlik dat net die verwagte deelnemers oor die toegangskode beskik, maar dit is 'n grondwetlike voorskrif dat alle Suid-Afrikaanse parlementêre sittings oop moet wees vir openbare deelname (binne die reëls van die parlement).
Deurdat die toegangskode vir parlementêre virtuele vergaderings vooraf in die openbare domein bekend gemaak is, is 'n skuiwergat geskep vir mense van 'n sekere morele peil wat dan ook Donderdag gebruik is.
Die vergadering is verdaag en op 'n ander virtuele platform voortgesit. Die werk van die komitee is suksesvol afgehandel.
Die parlement se inligtingstegnologie-afdeling het dus nou opdrag om spoedeisend 'n platform te vind waartoe die publiek toegang het, maar waaraan die publiek nie kan deelneem nie, in die hoop dat dit aan grondwetlike vereistes sal voldoen.
Grondwetlike vereistes waneer dit hulle pas ? Twee liter tippex op nugter maag en oorpluisies wetgewing , volg binnekort .
Sou ek nou graag n vlieg teen daardie muur wou wees…ha ha ha!!
Dieselfde het met ons maatskappy gebeur 2 weke terug. Rassistiese opmerkings geskree en porn gewys. Dit was nogal goed vir ons sosiale media want almal het gebuz daaroor